LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2005 M. RUGSĖJO 19 D. ĮSAKYMO NR. V-715 „DĖL LIETUVOS HIGIENOS NORMOS HN 86:2005 „RADIACINĖS SAUGOS REIKALAVIMAI NAUDOJANT NEMEDICININIUS PRIETAISUS SU JONIZUOJANČIOSIOS SPINDULIUOTĖS ŠALTINIAIS“ PATVIRTINIMO“ PAKEITIMO

2014 m. birželio 30 d. Nr. V-749

Vilnius

1. P a k e i č i u Lietuvos Respublikos sveikatos apsaugos ministro 2005 m. rugsėjo 19 d. įsakymą Nr. V-715 „Dėl Lietuvos higienos normos HN 86:2005 „Radiacinės saugos reikalavimai naudojant nemedicininius prietaisus su jonizuojančiosios spinduliuotės šaltiniais“ patvirtinimo“ ir išdėstau jį nauja redakcija:

„LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS HIGIENOS NORMOS HN 86:2005 „RADIACINĖS IR FIZINĖS SAUGOS REIKALAVIMAI NAUDOJANT NEMEDICININĖS PASKIRTIES JONIZUOJANČIOSIOS SPINDULIUOTĖS ŠALTINIUS“ PATVIRTINIMO

Vadovaudamasis Lietuvos Respublikos radiacinės saugos įstatymo 6 straipsnio 2 dalies 3 punktu:

1. T v i r t i n u Lietuvos higienos normą HN 86:2005 „Radiacinės ir fizinės saugos reikalavimai naudojant nemedicininės paskirties jonizuojančiosios spinduliuotės šaltinius“ (pridedama).

2. P r i p a ž į s t u netekusiais galios:

2.1. Lietuvos Respublikos sveikatos apsaugos ministro 1999 m. gruodžio 31 d. įsakymą Nr. 572 „Dėl Lietuvos higienos normos HN 86:1999 „Nemedicininiai branduoliniai ir rentgeno prietaisai“ patvirtinimo“;

2.2. Lietuvos Respublikos sveikatos apsaugos ministro 2003 m. gruodžio 12 d. įsakymą Nr. V-738 „Dėl Krovinių, bagažo ir kitų daiktų kontrolės prietaisų su jonizuojančiosios spinduliuotės šaltiniais naudojimo ir priežiūros radiacinės saugos taisyklių patvirtinimo“.

3. P a v e d u šio įsakymo vykdymą kontroliuoti viceministrui pagal administravimo sritį.“

2. N u s t a t a u, kad šis įsakymas įsigalioja 2014 m. lapkričio 1 d.

Sveikatos apsaugos ministras	Vytenis Povilas Andriukaitis

PATVIRTINTA

Lietuvos Respublikos sveikatos apsaugos ministro 2005 m. rugsėjo 19 d. įsakymu Nr. V-715

(Lietuvos Respublikos sveikatos apsaugos ministro

2014 m. birželio 30 d. įsakymo Nr. V-749 redakcija)

LIETUVOS HIGIENOS NORMA HN 86:2005 „RADIACINĖS IR FIZINĖS SAUGOS REIKALAVIMAI NAUDOJANT NEMEDICININĖS PASKIRTIES JONIZUOJANČIOSIOS SPINDULIUOTĖS ŠALTINIUS“

I SKYRIUS

TAIKYMO SRITIS

1. Lietuvos higienos norma HN 86:2005 „Radiacinės ir fizinės saugos reikalavimai naudojant nemedicininės paskirties jonizuojančiosios spinduliuotės šaltinius“ (toliau – higienos norma) nustato specialiuosius radiacinės ir fizinės saugos reikalavimus, taikomus ketinantiems verstis ar besiverčiantiems veikla su nemedicininės paskirties jonizuojančiosios spinduliuotės šaltiniais (išskyrus atviruosius jonizuojančiosios spinduliuotės šaltinius) pramonėje (išskyrus jonizuojančiosios spinduliuotės šaltinius, naudojamus pramoninėje radiografijoje), moksle, mokyme ir kitose veiklos srityse, bet nekeičia [3.1, 3.4, 3.5] nustatytų bendrųjų radiacinės saugos reikalavimų.

2. Higienos norma yra privaloma visiems Lietuvos Respublikos ar kitos Europos Sąjungos valstybės narės arba Europos ekonominės erdvės valstybės (toliau – valstybė narė) piliečiams, kitiems fiziniams asmenims, kurie naudojasi Europos Sąjungos teisės aktų jiems suteiktomis judėjimo valstybėse narėse teisėmis, Lietuvos Respublikoje įsteigtiems juridiniams asmenims arba kitoje valstybėje narėje įsteigtiems juridiniams asmenims, kitoms organizacijoms ar jų filialams, taip pat kitos užsienio valstybės juridinių asmenų ar kitų organizacijų filialams, įsteigtiems Lietuvos Respublikoje (toliau – Asmuo), ketinantiems verstis ar besiverčiantiems veikla su nemedicininės paskirties jonizuojančiosios spinduliuotės šaltiniais (gaminantiems, naudojantiems, prekiaujantiems, saugantiems (išskyrus saugančius nemedicininės paskirties jonizuojančiosios spinduliuotės generatorius), montuojantiems, prižiūrintiems, remontuojantiems nemedicininės paskirties jonizuojančiosios spinduliuotės šaltinius, vežantiems nemedicininės paskirties uždaruosius jonizuojančiosios spinduliuotės šaltinius ir tvarkantiems nemedicininės paskirties panaudotus uždaruosius jonizuojančiosios spinduliuotės šaltinius), projektuojantiems ir statantiems patalpas Lietuvos Respublikoje ir higienos normos reikalavimų vykdymo valstybinę radiacinės saugos priežiūrą vykdančiam Radiacinės saugos centrui ir pagal kompetenciją kitoms valstybės institucijoms.

II SKYRIUS

NUORODOS

3. Teisės aktai, į kuriuos higienos normoje pateikiamos nuorodos:

3.1. Lietuvos Respublikos radiacinės saugos įstatymas;

3.2. Lietuvos Respublikos statybos įstatymas;

3.3. Lietuvos Respublikos Vyriausybės 1999 m. gegužės 25 d. nutarimas Nr. 653 „Dėl Veiklos su jonizuojančiosios spinduliuotės šaltiniais licencijavimo taisyklių patvirtinimo“;

3.4. Lietuvos Respublikos sveikatos apsaugos ministro 2001 m. gruodžio 21 d. įsakymas Nr. 663 „Dėl Lietuvos higienos normos HN 73:2001 „Pagrindinės radiacinės saugos normos“ patvirtinimo“;

3.5. Lietuvos Respublikos sveikatos apsaugos ministro 2005 m. gruodžio 23 d. įsakymas Nr. V-1020 „Dėl Didelio aktyvumo uždarųjų jonizuojančiosios spinduliuotės šaltinių ir paliktųjų jonizuojančiosios spinduliuotės šaltinių kontrolės taisyklių patvirtinimo“;

3.6. Lietuvos Respublikos sveikatos apsaugos ministro ir Valstybinės atominės energetikos saugos inspekcijos viršininko 2008 m. gruodžio 24 d. įsakymas Nr. V-1271/22.3-139 „Dėl Radioaktyviųjų medžiagų, radioaktyviųjų atliekų ir panaudoto branduolinio kuro įvežimo, išvežimo, vežimo tranzitu ir vežimo Lietuvos Respublikoje taisyklių patvirtinimo“;

3.7. Lietuvos Respublikos sveikatos apsaugos ministro 1999 m. kovo 31 d. įsakymas Nr. 146 „Dėl Radiacinės saugos reikalavimų atitikties kontrolės tvarkos aprašo patvirtinimo“;

3.8. Lietuvos Respublikos sveikatos apsaugos ministro 2005 m. rugsėjo 7 d. įsakymas Nr. V-687 „Dėl Jonizuojančiosios spinduliuotės šaltinių fizinės saugos taisyklių patvirtinimo“;

3.9. Lietuvos Respublikos aplinkos ministro 2002 m. balandžio 30 d. įsakymas Nr. 214 „Dėl statybos techninio reglamento STR 1.06.03:2002 „Statinio projekto ekspertizė ir statinio ekspertizė“ patvirtinimo“;

3.10. Radiacinės saugos centro direktoriaus 2007 m. lapkričio 16 d. įsakymas Nr. 63 „Dėl Darbuotojų apšvitos ir darbo vietų stebėsenų atlikimo taisyklių patvirtinimo“;

3.11. Radiacinės saugos centro direktoriaus 2011 m. lapkričio 28 d. įsakymas Nr. 82V „Dėl Dokumentų, kurių reikia licencijai ar laikinajam leidimui verstis veikla su jonizuojančiosios spinduliuotės šaltiniais gauti ir licencijos ar laikinojo leidimo verstis veikla su jonizuojančiosios spinduliuotės šaltiniais priedui pakeisti, rengimo tvarkos aprašo ir dokumentų formų patvirtinimo“;

3.12. Radiacinės saugos centro direktoriaus 2011 m. rugsėjo 15 d. įsakymas Nr. 62V „Dėl Statinio projekto radiacinės saugos (specialiosios) ekspertizės ir statybos ar rekonstravimo projekto, pateikto statybos leidimui gauti, sprendinių atitikties nustatytiems radiacinės saugos reikalavimams tikrinimo tvarkos aprašo patvirtinimo“.

III SKYRIUS

SĄVOKOS IR JŲ APIBRĖŽIMAI

4. Higienos normoje vartojamos sąvokos ir jų apibrėžimai:

4.1. nemedicininės paskirties jonizuojančiosios spinduliuotės generatorius (toliau – generatorius) – jonizuojančiosios spinduliuotės generatorius, kuris nėra skirtas medicinos reikmėms ir kuris naudojamas medžiagų savybėms tirti ar kontroliuoti, gamybos procesams reguliuoti, valdyti ar stebėti, krovinių ar asmenų kontrolei atlikti ir kt.;

4.2. nemedicininės paskirties jonizuojančiosios spinduliuotės šaltinis (toliau – šaltinis) – jonizuojančiosios spinduliuotės šaltinis, kuris nėra skirtas medicinos reikmėms ir kuris naudojamas medžiagų savybėms tirti ar kontroliuoti, gamybos procesams reguliuoti, valdyti ar stebėti, krovinių ar asmenų kontrolei atlikti ir kt.;

4.3. nemedicininės paskirties uždarasis jonizuojančiosios spinduliuotės šaltinis (toliau – uždarasis šaltinis) – uždarasis jonizuojančiosios spinduliuotės šaltinis, kuris nėra skirtas medicinos reikmėms ir kuris naudojamas medžiagų savybėms tirti ar kontroliuoti, gamybos procesams reguliuoti, valdyti ar stebėti, krovinių ar asmenų kontrolei atlikti ir kt.

Kitos higienos normoje vartojamos sąvokos suprantamos taip, kaip jos apibrėžtos [3.1, 3.3, 3.4] ir kituose teisės aktuose, reglamentuojančiuose radiacinę ir fizinę saugą.

IV SKYRIUS

DARBUOTOJŲ MOKYMAS, INSTRUKTAVIMAS

5. Asmuo, besiverčiantis veikla higienos normos reglamentuojamoje srityje (toliau – licencijos ar laikinojo leidimo turėtojas) privalo užtikrinti, kad:

5.1. darbuotojai būtų mokomi ir instruktuojami radiacinės ir fizinės saugos klausimais vadovaujantis [3.1] nuostatomis;

5.2. prieš pradėdamas dirbti su šaltiniu, darbuotojas būtų susipažinęs su šaltinio naudojimo instrukcijomis, saugaus ir tinkamo naudojimo ir priežiūros reikalavimais. Su šiais reikalavimais darbuotoją turi supažindinti šaltinio gamintojas, šaltinio gamintojo paskirtas asmuo arba gamintojo paskirto asmens apmokytas darbuotojas;

5.3. atsižvelgus į pakitusias veiklos sąlygas bus peržiūrėtas radiacinės ir fizinės saugos instrukcijų turinys ir atliktas papildomas instruktavimas darbo vietoje.

6. Licencijos ar laikinojo leidimo turėtojas turi užtikrinti, kad darbuotojai:

6.1. žinotų veiklos, turint licenciją ar laikinąjį leidimą verstis veikla su šaltiniais (toliau – licencija ar laikinasis leidimas), galiojimo sąlygas;

6.2. išmanytų darbo su šaltiniais procedūras ir mokėtų dirbti su šaltiniais;

6.3. būtų susipažinę su jų pareigybę atitinkančiomis radiacinės ir fizinės saugos instrukcijomis;

6.4. mokėtų tinkamai reaguoti įvykus radiologiniam incidentui ar avarijai;

6.5. mokėtų naudotis dozimetrinės kontrolės įranga ir asmeninėmis apsaugos priemonėmis.

V SKYRIUS

DARBUOTOJŲ RADIACINĖ SAUGA

7. Už darbuotojų radiacinę saugą atsako licencijos ar laikinojo leidimo turėtojas.

8. Licencijos ar laikinojo leidimo turėtojas privalo:

8.1. užtikrinti, kad būtų parengta ir įgyvendinta radiacinės saugos programa, atitinkanti [3.4] nustatytus reikalavimus bei būtų paskirtas asmuo, atsakingas už radiacinę saugą;

8.2. užtikrinti, kad darbuotojų apšvita neviršytų [3.4] nustatytų darbuotojų ribinių dozių bei [3.10] nustatyta tvarka vykdyti darbuotojų apšvitos ir darbo vietų stebėseną, registruoti ir saugoti darbuotojų apšvitos duomenis;

8.3. užtikrinti, kad dirbant su šaltiniu būtų atsižvelgiama į specifinius patalpų ar teritorijos ypatumus, galinčius turėti įtakos darbuotojų radiacinei saugai;

8.4. užtikrinti, kad atliekant darbus su šaltiniu lauko sąlygomis tamsiu paros metu ir matomumą bloginančiomis meteorologinėmis sąlygomis, būtų apšviesta kontroliuojamoji zona ir jos artimiausios prieigos;

8.5. užtikrinti, kad darbuotojai vykdytų radiacinę ir fizinę saugą reglamentuojančiuose teisės aktuose ir radiacinės bei fizinės saugos instrukcijose nustatytus reikalavimus, dirbtų pagal nustatytas darbo su šaltiniais procedūras.

9. Darbuotojai privalo:

9.1. dirbti pagal licencijos ar laikinojo leidimo turėtojo nustatytas radiacinės ir fizinės saugos instrukcijas ir darbo su šaltiniais procedūras;

9.2. mokėtų naudotis dozimetrinės kontrolės įranga ir asmeninėmis apsaugos priemonėmis;

9.3. nedaryti tyčinių veiksmų, galinčių sukelti jų pačių ar gyventojų padidėjusios apšvitos pavojų ar aplinkos taršą radioaktyviosiomis medžiagomis;

9.4. baigę darbą su I–III pavojingumo kategorijos uždaruoju šaltiniu lauko sąlygomis užtikrinti, kad jonizuojančioji spinduliuotė nėra skleidžiama, ir dozės galios matuokliu patikrinti, ar I–III pavojingumo kategorijos uždarasis šaltinis perkeltas į saugojimo padėtį;

9.5. pastebėję, kad nevykdomi higienos normos reikalavimai, nedelsdami apie tai pranešti licencijos ar laikinojo leidimo turėtojui.

VI SKYRIUS

KONTROLIUOJAMOJI IR STEBIMOJI ZONOS

10. Profesinei apšvitai darbo vietose mažinti turi būti nustatytos ir pažymėtos kontroliuojamoji ir stebimoji zonos.

11. Šaltinių naudojimo vietos, uždarųjų šaltinių keitimo patalpos, uždarųjų šaltinių saugyklos ar laikinojo saugojimo vietos privalo būti priskirtos kontroliuojamajai zonai.

12. Kontroliuojamoji zona turi būti pažymėta Lietuvos standarte LST ISO 361:1998 „Pagrindinis jonizuojančiosios spinduliuotės ženklas“ nustatytu ženklu, gerai matomu iš ne mažesnio kaip 3 metrų atstumo, papildomu užrašu lietuvių ir darbuotojams suprantama kalba, įspėjančiu apie jonizuojančiosios spinduliuotės pavojų (pavyzdžiui: „Atsargiai! Jonizuojančioji spinduliuotė“, „Dėmesio! Pavojinga zona“, „Eiti draudžiama“ ir kt.), ir nurodomas asmens, atsakingo už radiacinę saugą, vardas, pavardė ir telefono numeris.

13. Jei I–III pavojingumo kategorijos šaltinis valdomas nuotoliniu būdu, turi būti:

13.1. operatorių darbo vietoje įrengta vaizdo stebėjimo sistema, leidžianti operatoriui stebėti visą kontroliuojamąją zoną;

13.2. įrengta automatinė kontroliuojamosios zonos apsaugos sistema, kad bandant patekti į kontroliuojamąją zoną generatorius išsijungtų automatiškai, o šaltinis būtų perkeltas į saugojimo padėtį.

14. Kontroliuojamoji zona turi būti valdoma [3.4] nustatyta tvarka ir taikant šias priemones:

14.1. ribojamas patekimas į kontroliuojamąją zoną, užtikrinant radiacinę ir uždarųjų šaltinių fizinę saugą;

14.2. stebimos kontroliuojamosios zonos ribos;

14.3. naudojami ženklai, nurodyti higienos normos 12 punkte.

15. Lauko sąlygomis kontroliuojamosios zonos ribos turi būti nustatomos atsižvelgiant į esančius fizinius barjerus (pavyzdžiui, sienos, tvoros ir kt.).

16. Pasikeitus technologinio proceso sąlygoms licencijos ar laikinojo leidimo turėtojas privalo peržiūrėti kontroliuojamosios zonos ribas bei jos valdymo tvarką ir prireikus pakeisti radiacinės saugos bei uždarųjų šaltinių fizinės saugos užtikrinimo priemones ar kontroliuojamosios zonos ribas.

17. Licencijos ar laikinojo leidimo turėtojas turi užtikrinti, kad, atliekant darbus su šaltiniais, kontroliuojamojoje zonoje nebūtų vykdoma jokia kita veikla.

18. Stebimoji zona turi būti valdoma [3.4] nustatyta tvarka.

VII SKYRIUS

GYVENTOJŲ RADIACINĖ SAUGA

19. Licencijos ar laikinojo leidimo turėtojas privalo užtikrinti:

19.1. gyventojų radiacinę saugą vadovaudamasis [3.4] nustatytais reikalavimais;

19.2. kad gyventojų gaunama efektinė dozė neviršytų nustatytos metinės apribotosios dozės – 0,3 mSv.

20. Tikrinamų transporto priemonių vairuotojų apsaugos nuo jonizuojančiosios spinduliuotės poveikio automatinės sistemos, įrengtos krovinių ar asmenų kontrolės prietaisuose, turi būti tikrinamos gamintojo nustatytu dažnumu.

VIII SKYRIUS

FIZINĖS SAUGOS UŽTIKRINIMAS

21. Licencijos ar laikinojo leidimo turėtojas atsako už uždarųjų šaltinių fizinę saugą ir privalo naudoti administracines bei technines fizinės saugos užtikrinimo priemones [3.1, 3.4, 3.8] nustatyta tvarka.

22. Draudžiama šaltinius parduoti ar perduoti Asmenims, neturintiems licenciją ar laikinąjį leidimą verstis veikla su šaltiniais išduodančios institucijos (toliau – licenciją ar laikinąjį leidimą išduodanti institucija) išduotos licencijos ar laikinojo leidimo.

23. Darbuotojui I–IV pavojingumo kategorijos uždaruosius šaltinius darbui lauko sąlygomis iš saugyklos ar saugojimo patalpos išduoti ir grąžinamus priimti gali tik licencijos turėtojo arba jo įgalioto asmens įsakymu paskirtas asmuo.

24. Išduodant ir grąžinant I–IV pavojingumo kategorijos šaltinius turi būti pildomas laisvos formos I–IV pavojingumo kategorijos šaltinių išdavimo ir grąžinimo apskaitos žurnalas. Jame turi būti nurodyta:

24.1. šaltinio modelis ir numeris;

24.2. šaltinio išdavimo data;

24.3. išdavusio darbuotojo vardas, pavardė ir parašas;

24.4. gavusio darbuotojo vardas, pavardė ir parašas;

24.5. šaltinio grąžinimo data;

24.6. priėmusio darbuotojo vardas, pavardė ir parašas.

25. Licencijos ar laikinojo leidimo turėtojas privalo nustatyti I–IV pavojingumo kategorijos uždarųjų šaltinių grąžinimo į saugyklą ar laikinąją saugojimo vietą ne darbo metu tvarką ir užtikrinti jos įgyvendinimą.

26. Prireikus I–IV pavojingumo kategorijos uždarieji šaltiniai gali būti saugomi laikinojoje saugojimo vietoje. Prieš pradėdamas saugoti I–IV pavojingumo kategorijos uždaruosius šaltinius laikinojoje saugojimo vietoje, licencijos ar laikinojo leidimo turėtojas Radiacinės saugos centrui turi pateikti sutarties dėl galimybės naudotis tokia saugykla kopiją ir laikinojo saugojimo tvarką, kurioje turi būti nurodyta: saugyklos adresas, įdiegtos fizinės saugos priemonės (atsižvelgus į šaltinio pavojingumo kategoriją), nustatytos [3.8].

27. Vežant uždaruosius šaltinius turi būti laikomasi [3.6] nustatytų reikalavimų. Uždarųjų šaltinių vežimui Lietuvos Respublikos teritorijoje, jeigu tokią teisę suteikia išduota licencija ar laikinasis leidimas, atskiro vežimo leidimo nereikia.

28. Vežant uždaruosius šaltinius privaloma imtis visų saugumo priemonių, užtikrinančių jų fizinę saugą [3.8] nustatyta tvarka.

29. Generatoriai ir V pavojingumo kategorijos uždarieji šaltiniai turi būti saugomi, kaip ir kitos gamybos priemonės, įranga ir prietaisai, ir turi būti užtikrinta, kad su generatoriais ir V pavojingumo kategorijos uždaraisiais šaltiniais dirbtų tik tokią teisę turintys darbuotojai.

IX SKYRIUS

REIKALAVIMAI ŠALTINIAMS

30. Galima naudoti tik tuos šaltinius, kurie turi radiacinės saugos reikalavimų atitiktį patvirtinančius dokumentus, vadovaujantis [3.7].

31. Šaltiniai turi būti pažymėti Lietuvos standarte LST ISO 361:1998 „Pagrindinis jonizuojančiosios spinduliuotės ženklas“ nustatytu ženklu ir papildomu užrašu lietuvių ir darbuotojams suprantama kalba, įspėjančiu apie jonizuojančiąją spinduliuotę.

32. Radiacinės ir fizinės saugos instrukcijos, darbo procedūros ir šaltinių naudojimo instrukcijos turi būti lietuvių kalba, o techniniai šaltinių dokumentai ir užrašai ant šaltinių valdymo pulto turi būti darbuotojams suprantama kalba.

33. Šaltiniai turi būti instaliuojami, derinami, remontuojami, techniškai prižiūrimi pagal gamintojo paaiškinamuosiuose dokumentuose pateiktus reikalavimus. Šiuos darbus vykdyti gali tik gamintojas, gamintojo paskirtas asmuo arba gamintojo paskirto asmens apmokytas darbuotojas, arba jo paskirtas asmuo, išskyrus atvejus, nurodytus higienos normos 34 punkte.

34. Jeigu gamintojas pridedamoje prie šaltinio informacijoje (naudojimo instrukcijoje, techniniame pase ar kt.) nenurodo specialių reikalavimų techninę priežiūrą atliekančiam asmeniui, techninę priežiūrą gali atlikti įstaigos vadovo paskirtas asmuo. Techninę priežiūrą atliekantis asmuo privalo turėti būtinus įrenginius, dozimetrinės kontrolės įrangą, kuri turi būti metrologiškai patikrinta ir turėti galiojantį metrologinės patikros sertifikatą, ir kitas darbo priemones, o jei reikia, ir atitinkamai įrengtas patalpas šaltinių apžiūrai ir remontui.

35. Jei gamintojas nurodo atlikti šaltinių techninę priežiūrą, tokia priežiūra turi būti atlikta vadovaujantis gamintojo nustatytais terminais. Jei gamintojas nenumato šaltinių techninės priežiūros atlikimo periodiškumo, techninė priežiūra turi būti atlikta vieną kartą per metus. Techninės priežiūros ir remonto atlikimas registruojamas licencijos ar laikinojo leidimo turėtojo parengtame laisvos formos žurnale. Jame turi būti nurodyta:

35.1. techninę priežiūrą ar remontą atliekančio asmens vardas ir pavardė;

35.2. techninės priežiūros ar remonto atlikimo data;

35.3. techninės priežiūros ar remonto rezultatai ir išvados;

35.4. darbuotojo vardas, pavardė, parašas ir data.

36. Šaltiniai turi būti atsparūs jonizuojančiosios spinduliuotės, mechaniniams, cheminiams, temperatūros ir atmosferos poveikiams. Jų konstrukcija turi užtikrinti atsparumą galimiems sutrenkimams darbo metu ir kiek galima mažesnę jais dirbančių darbuotojų apšvitą.

37. Šaltiniuose turi būti įrengta signalizacijos sistema (elektrinė, mechaninė, šviesos, radiometrinė, garsinė ar kt.), įspėjanti apie uždarojo šaltinio buvimo vietą arba rentgeno vamzdžio įtampos įjungimą.

38. Uždarojo šaltinio korpusas (apsauginė talpykla) turi būti:

38.1. sandarus, lygaus paviršiaus ir lengvai dezaktyvuojamas;

38.2. su kolimatoriaus sklendės užrakinimo mechanizmu, kad uždarąjį šaltinį iš saugojimo padėties į darbo padėtį būtų galima perkelti tik specialiu raktu;

38.3. su užrašais, rodančiais, kokios padėties (darbo ar saugojimo) yra uždarasis šaltinis ir kolimatoriaus uždaromoji sklendė.

39. Jeigu uždarasis šaltinis eksploatuojamas ilgiau, nei nurodyta gamintojo paaiškinamuosiuose dokumentuose, būtina iš naujo įvertinti jo saugą, nustatyti uždarojo šaltinio paviršiaus taršos ir kitų su jo sauga susijusių matavimų dažnumą ir gauti Radiacinės saugos centro leidimą šį šaltinį naudoti.

40. Turi būti atliekami uždarųjų šaltinių periodiniai sandarumo testai [3.10] nustatyta tvarka.

41. Generatorius turi turėti jungiklį, be kurio negali būti įjungtas. Jungiklio padėtys „įjungta–išjungta“ turi būti aiškiai pažymėtos.

X SKYRIUS

KOKYBĖS KONTROLĖ

42. Licencijos ar laikinojo leidimo turėtojas turi [3.11] nustatyta tvarka parengti ir vykdyti veiklos kokybės laidavimo programą, kurios sudėtinė dalis yra kokybės kontrolė.

43. Licencijos ar laikinojo leidimo turėtojas, vadovaudamasis šaltinio gamintojo pateiktomis specifikacijomis, privalo nustatyti šiuos kokybės kontrolės elementus:

43.1. parametrus, kuriuos reikia matuoti kokybės kontrolės bandymų metu;

43.2. priimtinas šių parametrų ribas;

43.3. šių parametrų matavimo metodus;

43.4. matavimų periodiškumą.

44. Prieš pradedant naudoti šaltinius turi būti atliekami gamintojo nustatyti priėmimo bandymai, o naudojant juos ir po kiekvieno didesnio remonto – periodiniai bandymai.

XI SKYRIUS

PATALPOS

45. Asmenys, ketinantys verstis ar besiverčiantys veikla su I–IV pavojingumo kategorijos šaltiniais, privalo atlikti statinio ar jo dalies, kur bus verčiamasi šia veikla, projekto radiacinės saugos ekspertizę [3.2, 3.9, 3.12] ir kitų teisės aktų nustatyta tvarka. Tuo atveju, kai statinio ar jo dalies projekto radiacinės saugos ekspertizę atliko ne licenciją ar laikinąjį leidimą išduodanti institucija, jai pateikiama I–IV pavojingumo kategorijos šaltinių patalpos, saugyklos (išskyrus generatorių saugojimo patalpas), remonto, priežiūros, aplink esančių patalpų ir teritorijos planų kopijos, projekto dalis, kurioje aprašyta, kaip bus užtikrinta radiacinė sauga, ir atliktos projekto radiacinės saugos ekspertizės išvadų kopija. Projekto dalyje, kurioje aprašyta, kaip bus užtikrinama radiacinė sauga, turi būti pateikti visi skaičiavimai, metodikos, pagal kurias jie atlikti, arba nuorodos į jas ir rezultatai, kuriais remiantis buvo parengta ši projekto dalis, aprašytos fizinės saugos užtikrinimo priemonės ir kiti su radiacine sauga susiję projektiniai sprendiniai.

46. Asmenys, ketinantys saugoti uždaruosius šaltinius laikinosiose saugyklose, turi atlikti šių patalpų projekto radiacinės saugos ekspertizę higienos normos 45 punkte nustatyta tvarka.

47. Technologinės komunikacijos (žaliavų ar gaminių tiekimo, vandentiekio, apšildymo, kanalizacijos, elektros, vėdinimo), einančios per patalpos sienas ir perdangas, neturi silpninti jų apsauginių savybių.

48. Kai patalpoje darbai nevykdomi, ji taip pat turi būti apsaugota nuo neteisėto asmenų patekimo, o uždarieji šaltiniai sugrąžinti į saugojimo padėtį.

XII SKYRIUS

PASIRENGIMAS IR REAGAVIMAS ĮVYKUS RADIOLOGINIAM INCIDENTUI AR AVARIJAI

49. Radiologiniu incidentu ar avarija dirbant su uždaraisiais šaltiniais laikoma:

49.1. uždarojo šaltinio negrąžinimas į saugojimo padėtį;

49.2. apsauginės talpyklos sklendės įstrigimas;

49.3. uždarojo šaltinio iškritimas iš apsauginės talpyklos;

49.4. uždarojo šaltinio vagystė ar pametimas;

49.5. veiklos sutrikimas ar tyčinis pažeidimas;

49.6. gaisras patalpoje, saugykloje ar patalpoje, kurioje atliekama uždarųjų šaltinių priežiūra ir remontas, kai šioje patalpoje yra uždarieji šaltiniai;

49.7. pažeisto uždarojo šaltinio sąlygota radioaktyvioji tarša;

49.8. ribinių dozių viršijimas.

50. Radiologiniu incidentu ar avarija, dirbant su generatoriais, laikoma:

50.1. laikmačio gedimas, dėl kurio nesustabdomas rentgeno spinduliuotės generavimas;

50.2. netyčinis arba tyčinis generatoriaus įjungimas;

50.3. dėl aplaidumo neišjungtas generatorius ar rankinio valdymo gedimas, dėl kurio jis negali būti išjungtas;

50.4. saugos ar įspėjimo apie skleidžiamą jonizuojančiąją spinduliuotę sistemų gedimas;

50.5. veiklos sutrikimas, pažeidimas ar sąmoningas įrangos gadinimas;

50.6. mechaninis apsauginių ekranų ar filtrų pažeidimas;

50.7. ribinių dozių viršijimas;

50.8. generatoriaus vagystė ar pametimas.

51. Licencijos ar laikinojo leidimo turėtojas privalo parengti radiologinių incidentų ir avarijų prevencijos ir padarinių likvidavimo planą [3.11] nustatyta tvarka. Šio plano, verčiantis veikla su I–III pavojingumo kategorijos uždaraisiais šaltiniais, nuostatos turi būti suderintos su pirmųjų reaguotojų tarnybomis (apskrities, kurios teritorijoje vykdoma veikla su I–III pavojingumo kategorijos uždaraisiais šaltiniais, vyriausiuoju policijos komisariatu, priešgaisrine gelbėjimo valdyba ir artimiausia greitosios medicinos pagalbos stotimi) [3.4] nustatyta tvarka. Radiologinių incidentų ir avarijų prevencijos ir padarinių likvidavimo planas turi būti peržiūrimas ne rečiau nei 1 kartą per metus ir prireikus atnaujinamas.

52. Įvykus radiologiniam incidentui ar avarijai licencijos ar laikinojo leidimo turėtojas privalo:

52.1. nedelsdamas pranešti apie radiologinį incidentą ar avariją licenciją ar laikinąjį leidimą išduodančiai institucijai;

52.2. per Radiacinės saugos centro nustatytą terminą nustatyti ir pašalinti radiologinio incidento ar avarijos priežastis, įvertinti padarinius;

52.3. per Radiacinės saugos centro nustatytą terminą likviduoti ar sumažinti radiologinio incidento ar avarijų padarinius, numatyti prevencijos priemones;

52.4. per Radiacinės saugos centro nustatytą terminą raštu informuoti licenciją ar laikinąjį leidimą išduodančią instituciją apie nustatytas radiologinio incidento ar avarijos priežastis, atliktus veiksmus bei numatytas prevencijos priemones.

53. Licencijos ar laikinojo leidimo turėtojas privalo užtikrinti, kad darbuotojai, dirbantys su I–IV pavojingumo kategorijos uždaraisiais šaltiniais, būtų aprūpinti radiologinio incidento ar avarijos likvidavimo ir apsaugos priemonėmis.

54. Radiologinio incidento ar avarijos padarinius šalinančio darbuotojo apšvita negali būti didesnė nei nustatyta [3.4].

55. Radiologinio incidento ar avarijos atveju, kai uždarasis šaltinis iškrenta ar sklendė įstringa, darbuotojas neturi stengtis grąžinti jo į saugojimo padėtį, jeigu tai sukeltų padidėjusią individualiąją apšvitą. Šiuo atveju būtina elgtis pagal radiologinių incidentų ir avarijų prevencijos bei padarinių likvidavimo plane numatytas priemones.

56. Licencijos ar laikinojo leidimo turėtojas 1 kartą per metus darbuotojams, kurie dirba su I–III pavojingumo kategorijos uždaraisiais šaltiniais, turi organizuoti pratybas, kaip likviduoti radiologinių incidentų ar avarijų padarinius.

XIII SKYRIUS

BAIGIAMOSIOS NUOSTATOS

57. Asmuo, ketinantis verstis veikla su nemedicininės paskirties jonizuojančiosios spinduliuotės šaltiniais, ir licencijos ar laikinojo leidimo turėtojas, pažeidę higienos normos reikalavimus, atsako teisės aktų nustatyta tvarka.

______________